পাঁচ বছর পেরিয়ে মিসরের সামাজিক-রাজনৈতিক প্রেক্ষাপটও বদলে গেছে। মিসরের কয়েদখানায় এখন ৬০ হাজার রাজনৈতিক বন্দী। এদের রাখার জন্য সিসি আরো ১৬টি কারাগার বানিয়েছেন। হয়তো জেলে আরো অনেককে পুরবেন। অ্যামনেস্টি বলে থাকে, ‘জেনারেশন প্রটেস্ট’। তা এখন জেনারেশন কারাগারে পরিণত হয়েছে। মিসরের সংস্থাগুলোই বলেছে, ২০১৬ সালে নির্যাতনের ৮৩০টি মামলা হয়েছে। এই কয় বছরে গুম করা হয়েছে ১২৫০ জনকে। পুলিশের নির্যাতন এখন চরমে। নামকরা এনজিও আল নাদিম, যা বিভিন্ন নির্যাতনের বিরুদ্ধে ও মানবাধিকার কাজ করত, সেটি বন্ধ করে দেয়া হয়েছে। মিসরে চলছে অবিচার, যার মাধ্যমে সাংবাদিক ও মানবাধিকার কর্মীদের জেল-জরিমানা করা হচ্ছে পাইকারি হারে। চলতি বছর পুলিশ হেফাজতে মারা গেছে আটজন রাজনৈতিক বন্দী।